Súradnice: 42°08′58″S 24°44′36″V﻿ / ﻿42,149544°S 24,743397°V﻿ / 42.149544; 24.743397

**Dondukova gradina** (bulh. Дондукова градина, doslova *Dondukovova záhrada*), známa aj pod názvom **Gradska gradina** (bulh. Градска градина, doslova *Mestská záhrada*) je mestský park ležiaci v centrálnej časti mesta Plovdiv v Plovdivskej oblasti v južnom Bulharsku.

Poloha
------

Park sa nachádza v centrálnej časti mesta Plovdiv v miestnej časti Maraša (bulh. Мараша) (presnejšie v bývalej štvrti Chadži Jumer (bulh. Хаджи Юмер)) medzi ulicami „Christo G. Danov" (bulh. улица „Христо Г. Данов", doslova *ulica Christa G. Danova*), „Šesti septemvri" (bulh. булевард „Шести септември", doslova *bulvár Šiesteho septembra*) а „Betchoven" (bulh. улица „Бетховен", doslova *Beethovenova ulica*).

Charakteristika a dejiny
------------------------

Jedná sa o prvý verejný park na území nielen Plovdivu, ale aj celého Bulharska. Bol založený na jar roku 1878. Pomenovaný je po generálovi A. Dondukovovi (v tom čase generálnom guvernérovi počas dočasnej ruskej správy Bulharska), ktorý bol zároveň aj autorom myšlienky založenia parku, ako aj organizátorom tejto iniciatívy. Park bol vytvorený slávnym krajinným architektom Lucienom Chevallazom podľa projektu Georgiho Michajloviča, hlavného inžiniera Plovdivského departmentu. Park bol ohradený a bol prístupný verejnosti v čase od 6:00 do 19:30 a konali so v ňom mestské zábavy s hudbou. Na plošine medzi skalami oproti parku sa tiež konali počas sviatočných dní koncerty vojenskej hudby. V roku 1905 sa návštevné hodiny predĺžili a park bol otvorený až do polnoci, pričom 15 minút pred uzavretím parku sa zvonilo na zvonec, aby návštevníci boli upozornení na jeho uzatvorenie.

V parku sa nachádza budova súčasného Prírodovedno-náučného múzea (postavená v roku 1880 ako budova plovdivskej radnice), ako aj obradný dom a pamätníky Ivana Vazova a Zachariho Stojanova. 19. mája 1992 bol park oficiálne vyhlásený v štátnom vestníku č. 41 za pamiatku parkového umenia. Z dôvodu svojho významu ako prvý verejný mestský park je tiež vyhlásený za pamiatku bulharskej záhradno-parkovej kultúry a rozkazom Národného inštitútu pre kultúrne pamiatky (bulh. Национален институт за паметниците на културата – *Nacionalen institut za pametnicite na kulturata*) z 12. novembra 1993 je aj v tzv. režime na ochranu historických zelených plôch v centrálnej mestskej časti.

V roku 2018 bola v rámci parku vytvorená malá etnozáhrada pozostávajúca zo siedmich stromov, ktorá symbolizuje mierové súžitie etník a kultúr. Stromy zasadili detskí zástupcovia arménskeho, bulharského, židovského, talianského, ruského a tureckého národa, pričom siedmy strom symbolizuje všetky ostatné národy, ktorých život, kultúra a história sú spojené s Plovdivom.

Galéria
-------

* z parkuz parku
* z parkuz parku
* pamätník Ivana Vazova v parkupamätník Ivana Vazova v parku
* z parkuz parku
* z parkuz parku

Referencie
----------

1. 1 2 3 4 5 6 7 8  TOTEV, Božidar. Enciklopedija na Plovdiv. Sofia : Božidar Totev/Bulged OOD. 2017. 608 s. ISBN 9786191881383. S. 162. (po bulharsky)
2. 1 2 3 4 5 6 7 8 9  RAJČEVSKI, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 132. (po bulharsky)
3. 1 2 3 4 5 6 7 8 9  lostinplovdiv.com
4. 1 2 3 4 5 6 7 8 9 10 11  plovdiv.bg

Iné projekty
------------

Commons
* Spolupracuj na Commons Commons ponúka multimediálne súbory na tému **Dondukova gradina**